FOLK FLEST: SV vil la deg og meg tvinge de folkevalgte til å stemme over forslag i Stortinget. Alt du trenger er et lovforslag, nettilkopling og noen tusen «likes».

- I en tid der flere og flere mister troa på at det er noen vits med politikk, er vi helt nødt til å trekke med oss vanlige folk inn i demokratiet, sier SVs Snorre Valen.

Stortingsrepresentanten er i fyr og flamme når han snakker om forslaget i SVs nye partiprogram om å la hvem som helst legge fram saker for Stortinget.

Tvinger politikerne

Ideen er enkel: Stortinget oppretter en nettside der alle nordmenn kan legge inn forslag. Klarer forslaget å samle underskrifter fra femten tusen personer i løpet av ett år, er de folkevalgte på Stortinget forpliktet til å behandle saken og stemme over den.

- Folk må få muligheten til å tvinge politikerne til å behandle saker. Da må vi forholde oss til hva folk faktisk mener, uten å ta hensyn til partienes taktiske vurderinger, sier Valen.

Ordningen SV nå foreslår er en utvidelse av det eksisterende systemet med såkalte representantforslag, som gir alle de folkevalgte på Stortinget rett til å fremme private saker i Stortinget.

Men Valen ser også for seg at det finnes andre måter å trekke folk inn i beslutningsprosessene i landets øverste folkevalgte organ.

- Jeg vil også at folk skal få mulighet til å stille skriftlige spørsmål til statsrådene i spørretimen. Poenget er at flere skal kunne delta i den demokratiske prosessen.

- Vi blir ofte fortalt at norsk politikk er svært åpen. Er den ikke det?

- Absolutt. Hvem som helst kan komme inn på Stortinget og prate med en representant hvis de har en sak de vil ta opp. Men mange av disse sakene når aldri fram til behandling. Med dette forslaget kan vi garantere at et forslag blir behandlet så lenge det har nok folkelig støtte.

Ikke redd for spam

En rekke kommuner har allerede i dag innført ordninger for innbyggerinitiativ i kommunestyret. Men målt ut fra antall underskrifter, samler Facebook-kampanjer om å endre innholdet i ferdigmat langt sterkere engasjement i befolkningen.

- Frykter du at denne kanalen kan bli brukt for å fremme folkekrav om toppingen på frossenpizza?

- I vårt forslag skal Stortingets administrasjon og lovavdeling vurdere om forslag er mulig å gjennomføre før de legges ut. Men jeg frykter ikke at dette skal bli tull og spam. Har du samlet femten tusen underskrifter for et lovforslag, fortjener du at det blir behandlet, sier Valen, som legger til at SV ikke har bestemt seg om minstekravet til antall underskrifter.

- Det er ikke helt bestemt ennå, men ta et eksempel: Jeg er valgt inn på Stortinget av rundt 13.000 velgere i Trøndelag. Klarer man å samle like mange underskrifter til et lovforslag, mener jeg Stortinget bør være forplikta til å behandle den. Da er det jo tale om en genuin strømning i folket, sier han.

Stortingsrepresentant Tore Hagebakken, som representerer Ap i justiskomiteen, er svært skeptisk til forslaget.

- Jeg ser ikke behovet for dette. Hvem som helst kan be en stortingsrepresentant om å fremme en sak. Det er egentlig enklere enn det SV foreslår, der man må ha femten tusen underskrifter. Hvis du snakker med en representant, holder det at du overbeviser den ene personen, sier han.